Cambrai
Store norske leksikon,Geografi,Verdens geografi,Europa,Frankrikes geografi
Cambrai er en by i det nordlige Frankrike, i regionen Hauts-de-France, departementet Nord, ved Escaut (Schelde), 63 km sør for Lille. Byen har 32 558 innbyggere (2017).
Byen har elvehavn med kanalforbindelse sørover til Saint-Quentin ved Somme. Det finnes tekstil- og næringsmiddelindustri i byen, og Cambrai var fram til til første verdenskrig kjent for sin batistfremstilling (cambric).Cambrai var bispesete fra 300-tallet og erkebispesete fra 1559. Rådhuset fra 1800-tallet ble gjenoppbygd etter første verdenskrig.Under Romerriket het byen Camaracum. I middelalderen tilhørte Cambrai Nederlandene (på nederlandsk kalt Kamerijk) og kom i 1678 til Frankrike. Her ble det i 1508 dannet en liga rettet mot Venezia, og i 1529 ble freden mellom Frankrike og Spania, den såkalte «damefreden», sluttet her. Under første verdenskrig var det harde kamper i og rundt byen i november og desember 1917. Under andre verdenskrig var Cambrai okkupert av Tyskland fra 1940 til 1944. Les mer i Store norske leksikon Frankrike Frankrikes geografi Frankrikes historie